Minister gewaarsku oor ‘rookverbod’Die Vryemarkstigting (FMF) het Aaron Motsoaledi, minister van gesondheid, gekritiseer nadat hy versoek het dat “rook in alle openbare gebiede verbied word”. Volgens die FMF is rook nie ŉ misdaad en tabak nie onwettig nie. Die stigting voel verder dat Motsoaledi se uitspraak inbreuk maak op die “individu se regte”. Die minister het reeds in Oktober by die bekendstelling van ŉ 24 uur gesondheidstelevisiekanaal in Alexandra gewaarsku “ons gaan rook in openbare areas verbied”. Die FMF het hul kommer uitgespreek dat dié besluit nie net die individu se reg op keuse beïnvloed nie, maar ook sakeondernemings, die fiskus, transformasie en die ekonomie direk sal raak. “Dit is ŉ skending van private eiendomsreg om die eienaars van restaurante en sjebeens en die eienaars van ander private eiendomme wat voorsiening maak vir rookareas, te verbied om in hulle klante se behoeftes te voorsien.” Die FMF het gewaarsku dat “individuele vryhede” nie maklik teruggekry kan word as dit eers verloor is nie. Volgens die FMF moet dié voorstelle met hand en tand beveg word voordat die regering beheer neem van die individu se reg op keuse.